珠还合浦赋（以不贪为宝神物自还为韵）
尹枢 (Tang)
骊龙之珠。无胫而至。骇浪浮彩。长川再媚。回夜光之错落。反明月之瑰异。非经汉女之怀。宁泣鲛人之泪。状徵既往。莫究奚自。偶良吏兮斯来。遇贪夫兮则閟。想夫旋返之仪。圆明可期。辉如电转。粲若星驰。光浦溆。窜蛟螭。映沙砾。晃涟漪。在暗而投。诚则悲路人未鉴。沈泉而隐。亦常表帝者无为。欣出处兮据德。幸浮沈兮中规。是以特表殊姿。潜怀有道。中含逸彩。上系元造。丑当时之饕餮。应为政之美好。真列郡之尤祥。实重泉之至宝。于是焕清濑。辉浅湾。奔璀璨。走斓斑。岂能与石前却。随流往还。泛连波之下。盈一水之间而已哉。兹川兮始明。老蚌兮勿剖。瓴甋兮罢笑。琼瑰兮莫偶。抱圆质而胥既。扬众彩而未久。方载沈而载浮。且曷浣而曷不。玉非宝。泉戒贪。实为国之司南。诚感神。德繄物。在为政之不咈。愚是以颂其宝而悦其人。美斯政而感斯珍。想沿洄于旧渚。念涵泳于通津。则知美政不远。嘉猷入神。故中潜皎皛。下沈奫沦。转则无颣。磨而不磷。诚丹泉之莫拟。谅赤水之非珍。苟或疑此为虚诞。愿徵之于水滨。